钦定古今图书集成/理学汇编/文学典/第095卷 > 林鸿〈浦源 郑定 王褒 唐泰 王恭 陈亮 王偁 王洪 黄元 周元〉
## 钦定古今图书集成/理学汇编/文学典/第095卷 > 林鸿〈浦源 郑定 王褒 唐泰 王恭 陈亮 王偁 王洪 黄元 周元〉

按《明外史》本传：“鸿字子羽，福清人。洪武初，以人才荐，
授将乐县训导，历礼部精膳司员外郎。性脱落，不善
仕，年未四十，自免归。闽中善诗者称十才子，鸿为之冠。十才子者，闽郑定，候官王褒、唐泰，长乐高棅、王恭、
陈亮，永福王偁及鸿弟子周元、黄元，时人目为二元
者也。鸿之论诗，大指谓汉、魏骨气虽雄，而菁华不足。”
晋祖元虚，宋尚条畼，齐梁以下，但务春华，少秋实。惟
唐作者，可谓大成。然贞观尚习故陋，神龙渐变常调，
开元、天宝间，声律大备，学者当以是为楷式。闽人言
诗者，率本于鸿。晋府引礼，舍人浦源，字长源，无锡人
也，慕鸿名，逾岭访之。造其门，二元请诵所作，曰：“吾家
诗也。”以告鸿，鸿遂延之入社。郑定字孟宣，尝为陈友
定记室。友定败，浮海亡交、广间。久之，还居长乐。洪武
中，征授延平府训导，历齐府纪善、国子助教。王褒字
中美，鸿之兄子婿也。为长沙学官，迁永丰知县。永乐
中，召入，预修《大典》，擢汉府纪善。唐泰字亨仲，洪武二
十七年进士，除行人，历陕西副使。王恭字安中，隐居
七岩山，自称“皆山樵”者。永乐初，以儒士荐，起待诏翰
林。年六十馀，预修《大典》。书成，授翰林院典籍。陈亮字
景明，自以故元儒生，明兴累诏不出，作《陈抟传》以见
志。结草屋沧洲中，与三山耆彦为九老会，终其身不
仕。王偁字孟扬。父翰仕元，抗节死，偁方九岁，父友吴
海抚教之。洪武中，领乡荐，入国学，陈情养母。母殁，庐
墓六年。永乐初，用荐授翰林检讨，预修《大典》。学博才
雄，最为解缙所重。自负无辈行，独推让同官王洪。王
洪者，字希范，钱塘人。八岁能文，十八成进士，授吏科
给事中，改翰林检讨，偕偁等预修《大典》。历修撰、侍讲。
帝颁《佛曲》于塞外，命洪为文，逡巡不应诏，为同列所
排，不复进用，卒官。而偁后坐累谪交趾，复以缙事连
及，系死狱中。黄元，字元之，将乐人。闻鸿弃官归，遂携
妻子居闽县，以岁贡官泉州训导。周元，字微之，闽县
人。永乐中以文学征，拜礼部员外郎。尝挟书千卷，止
高棅家读十年，辞去，尽弃其书，曰：“在吾腹笥矣。”同时
赵迪、林敏、陈仲宏、郑关、林伯璟、张友谦，亦以能诗名，
皆鸿之弟子。

按《福建通志》：“鸿，字子羽，福清人。少任侠，喜读书。洪武
初，以荐授将乐训导。居七年，擢拜膳部员外郎。时太
祖临轩，试《龙池春晓》《孤雁》二诗。一日，名动京师，无何，
自免归，益肆力为诗。三山从者如云，周元、黄元、赵迪、
林敏、郑关皆知名，有《鸣盛集》。”

按《无锡县志》：源，字长源，工诗。闻闽人林鸿老于诗学，
欲访之，以收买书籍。至闽，鸿方与其乡人郑定、黄元
为社，源谒之，众请所作，初诵数首，皆未应。至“云边路
绕巴山色，树里河流汉水声”，乃惊曰：“吾家诗也。”遂邀
入社，避所居而舍之。源，洪武中举求贤科，授晋府引
礼舍人，善画，一字东海生。

按《列朝诗集》，“定字孟宣，闽县人。善击剑，工古篆行书。
陈友定辟为记室。友定败，浮海亡交、广间。久之，还居
长乐。高帝末年，征授延平训导，历齐府纪善、国子助
教。”

按《福建通志》：“褒字中美，闽县人。洪武中，以国子生领
应天乡荐，授瑞州教授，改长沙，转永丰知县。蝗灾祷
于神，数日蝗皆死。政暇辄之学宫，课诸生亲为讲解，
多所造就。永乐中，朝京师，与修《太祖实录》，擢翰林院
修撰，又修《大典》，为总裁官，改汉府纪善，卒。褒博学强
识，以文名。成祖初，海内无事，每遇祯祥或令节，辄命”
从臣赋诗。时元夕张灯，褒应制称旨，同辈荣之。性孝
友刚直，好引人于善，前后荐士甚众。同郡若陈仲完、
高廷礼、王恭，皆因褒以进。汉国除，成祖逮治，辅导诸
臣悉寘于辟，独褒先死，不与其祸。五世孙应钟另有
传。应时官至云南按察使。

按《福建通志》：“恭字安中，闽县人。少食贫樵，群山中称
皆山樵者，善为歌诗，挥毫立就。永乐初，以荐至京师，
与修《大典》。同郡王偁戏之曰：‘君无以会稽章绶故来
耶’？恭笑谢曰：‘无深诮我，我山中斧柯，故自无恙’。”“《大典》
成，授翰林典籍，不就。归，益徜徉丘壑间。有诗数十卷，
曰《白云樵唱》《凤台清啸》《草泽狂歌》。”庐陵解缙称其衣
“布萧然，不慕宠荣，强之而起，若凤鸣朝阳”云。

按《野史吴海传》：“亮字景明，长乐人。博学，善诗文。明兴、
洪永间，累诏有司征遗佚。或推毂亮，亮曰：‘昔唐尧在
上，下有箕、颍。吾投迹明时，游戏泉石，于愿足矣，安敢
望仕作？读《陈抟传》诗见志。结草屋沧洲中，与名士王
恭、高棅辈为诗友，日相过从，或往还三山为九老社，
以此自终’。”

“按《列朝诗集》，偁字孟扬，其先东阿人。宋宝庆中没于
西夏，元赐姓唐兀氏。父翰用荐至潮州路总管。元末
道梗，浮海至闽，留永福山中，为黄冠十年。国初有诏
征用，耻事二姓，自引决死。孟扬生六龄，其母手疏先
人之迹与古今豪杰大略教之。弱冠领乡荐，乞归养
母。母没，庐墓六年。暨太宗即位，近臣争言孟扬聘至”
京，待以殊礼，待诏阙下，衣冠甚伟，众皆属目，自陈愿
退处学校。即日有诏授国史院检讨，充《大典》副总裁。
英国公张辅征交趾，奉命参军事，还守故官。在交趾
与解缙交好，坐缙党，下狱死。缙序其《虚舟集》云：“永乐初，内外儒臣及四方韦布士以纂修集阙下数千人，
求其博洽幽明，洞彻今古，学博而思”深如孟扬者，不
一二见。然孟扬之为人，眼空四海，目若曙光，辨若悬
河，视馀子琐琐，不啻卧之地下。以是名虽日彰，谤亦
随之。余每拟荐自代，不果。孟扬才力器蕴，与大绅略
相类，两人者最相得，交相推许，亦竟同祸。孟扬在狱
中，为《自述》，诔而极之以“呼天”之词，至今读之者犹为
陨涕，悲夫！

按《福建通志》：黄元，将乐人。严事林鸿，鸿尝有诗，谓“青
衿二十徒，达者惟黄元。”遂挈家入福州，终身师焉。以
岁贡授泉州训导，卒。林鸿同时倡者称闽中十才子。
又有马英福清人；唐震闽县人；王键候官人；郑恺闽
县人；郑洪怀安人，皆有诗名。震扈从，道卒。太祖遣使
归其丧，亲为文谕祭焉，亦异数也。

按《福建通志》：“周元，字微之，闽县人。永乐中，以文学征
授祠部郎。其诗瓌奇悲壮，尝赋《扬天谣》，论者以为不
减李贺。初游长乐，令苍头肩书数千卷，止高廷礼家。
无何别去，尽弃其书曰：‘在吾胸中矣’。其颖如此。”